Avainsanat

Tiivistelmä



Avainsanat

1. Yhteisön tavaramerkki – Yhteisön tavaramerkin määritelmä ja hankkiminen – Suhteelliset hylkäysperusteet – Väite, jonka on tehnyt sellaisen aikaisemman tavaramerkin haltija, joka on sama tai samankaltainen kuin haettu tavaramerkki ja joka on rekisteröity samoja tai samankaltaisia tavaroita tai palveluja varten – Sekaannusvaara haetun tavaramerkin ja aikaisemman tavaramerkin välillä – Kuviomerkit, jotka sisältävät sanaosat grupo sada ja sadia

(Neuvoston asetuksen N:o 40/94 8 artiklan 1 kohdan b alakohta)

2. Yhteisön tavaramerkki – Yhteisön tavaramerkin määritelmä ja hankkiminen – Suhteelliset hylkäysperusteet – Väite, jonka on tehnyt sellaisen aikaisemman tavaramerkin haltija, joka on sama tai samankaltainen kuin haettu tavaramerkki ja joka on rekisteröity samoja tai samankaltaisia tavaroita tai palveluja varten – Sekaannusvaara haetun tavaramerkin ja aikaisemman tavaramerkin välillä – Aikaisempien tavaramerkkien ja haetun tavaramerkin rinnakkaiselo markkinoilla – Vaikutus

(Neuvoston asetuksen N:o 40/94 8 artiklan 1 kohdan b alakohta)

Tiivistelmä

1. Espanjalaisen keskivertokuluttajan osalta on olemassa sekaannusvaara sanaosan grupo sada sisältävän kuviomerkin, jonka rekisteröintiä yhteisön tavaramerkiksi on haettu Nizzan sopimuksen luokkaan 29 kuuluvia ”Lihaa, kalaa, siipikarjaa ja riistaa; lihauutteita; säilöttyjä, kuivattuja ja umpioituja hedelmiä ja vihanneksia; hilloja, hyytelöitä, hedelmähillokkeita; munia, maitoa ja maitotuotteita; ravintoöljyjä ja rasvoja” varten, ja aikaisemmin Espanjassa näitä samoja tavaroita varten rekisteröidyn sanaosan sadia sisältävän kuviomerkin välillä, koska kun otetaan huomioon se, että kyseisten tavaramerkkien kattamat tavarat ovat samoja ja haetun tavaramerkin hallitsevan osan (eli sanaosa sada) ja aikaisemmin rekisteröidyn tavaramerkin hallitsevan osan ulkoasu ja lausuntatapa on samankaltainen, kyseisten tavaramerkkien luoma kokonaisvaikutelma saa kohdeyleisön katsomaan, että näiden merkkien kattamat tavarat ovat peräisin samasta yrityksestä tai ainakin yrityksistä, joiden välillä on taloudellinen yhteys. Lisäksi haetun tavaramerkin sanaosa grupo, joka kuvaa yritysten muodostamaa kokonaisuutta, vaikka se ei olekaan hallitseva, on kuitenkin omiaan luomaan mielikuvan kyseessä olevien yritysten yhteenliittymästä konsernin muodossa ja lisäämään siten sekaannusvaaraa kyseisten tavaramerkkien välillä.

(ks. 58 ja 69 kohta)

2. Aikaisemman tavaramerkin haltijan yhteisön tavaramerkistä annetun asetuksen N:o 40/94 8 artiklan 1 kohdan b alakohdan nojalla aloittamasta väitemenettelystä on todettava, että ei tosin ole täysin poissuljettua, että tietyissä tapauksissa se, että aikaisemmin rekisteröityjä tavaramerkkejä on samaan aikaan käytetty tietyillä markkinoilla, voi mahdollisesti pienentää sekaannusvaaraa, jonka sisämarkkinoiden harmonisointiviraston (tavaramerkit ja mallit) toimielimet toteavat kahden tavaramerkin välillä. Tällainen mahdollisuus voidaan kuitenkin ottaa huomioon vain, jos yhteisön tavaramerkin hakija on asiaankuuluvalla tavalla SMHV:ssä käydyssä menettelyssä näyttänyt toteen, että mainittu rinnakkaiselo perustuu siihen, että sekaannusvaaraa ei kohdeyleisön mielessä ole niiden aikaisemmin rekisteröityjen tavaramerkkien, joihin se vetoaa, ja välintulijan aikaisemmin rekisteröidyn tavaramerkin, johon väite perustuu, välillä, ja jos kyseessä olevat aikaisemmin rekisteröidyt tavaramerkit ja kyseiset tavaramerkit ovat samoja.

Tältä osin se, että hakija ainoastaan esittää luettelon, jossa näkyvät sen aikaisemmat tavaramerkit, joiden hakija väittää olleen markkinoilla samaan aikaan käytössä väitteentekijän aikaisemman tavaramerkin kanssa, ei kuitenkaan riitä osoittamaan, että sekaannusvaara nyt käsiteltävänä olevien tavaramerkkien välillä on pienentynyt saati sitten poistunut.

(ks. 86 ja 87 kohta)